Clujenii din cartierul Griorescu, mai exact de pe strada Buzău, sunt revoltați din cauza unei întreruperi a apei care a durat mai mult decât a fost anunțat.
Aceștia au așteptat o zi întreagă revenirea apei, întreruperea începând cu ora 8:30. Atunci când au ajuns acasă, în jurul orei 17:00, situația încă nu era rezolvată, cu toate că li se promisese că apa va reveni la ora 15:00. Aceștia dau vina pe Compania de Apă Someș, susținând că nu este prima dată când se trezesc în situația de a rămâne fără apă pentru un timp mai îndelungat față de cel anunțat inițial.
Locuitorii sunt revoltați deoarece plătesc taxe și impozite la nivel ridicat, în orașul care se vrea a fi printre cele mai evoluate din țară.
"Este inadmisibil ca în secolul XXI, era digitalizării, orașul de 5 stele, silicon valley-ul IT, taxe și impozite de 5 stele să nu ai apă menajera, apă potabilă de la ora 8:30. La ora 17 nu a fost remediată aceasta situație.
În ultima lună au fost întreruperi dese și lungi a furnizării apei menajere pe strada Buzău nr 14. Lipsa de promptitudine a celor de la Apă Someș, lipsa de profesionalism și coordonare este fără margini.
De dimineață nu funcționează numerele de reclamații, iar de la 16 nu mai e nimeni în call-center. S-a depășit ora maximă estimată de remediere a situației 15:00. Cât să mai îndurăm umilința totuși, locuim într-un oraș, nu într-o comună sau sat", se arată într-o sesizare pentru Primăria Cluj, trimisă în seara de luni.